4097 Die grootste Profeet - Forum 2.0 - jimileroux.com
4097 Die grootste Profeet
Posted by Wykus Louw on October 21, 2019 at 9:27am in Padlangs oordenkings
18 Ek sal vir hulle uit hulle volksgenote 'n profeet soos jy laat opstaan, en Ek sal my woorde in sy mond lê. Hy sal vir hulle alles sê wat Ek hom beveel. 19 En van die persoon wat nie luister na my woorde wat hy in my Naam sê nie, sal Ek self rekenskap eis. Deut. 18:18-19 BDV
Die Here sê vir Moses dat Hy vorentoe nog 'n profeet sal stuur, een "soos hy". Dis natuurlik 'n geweldige uitspraak dat iemand "soos Moses" sou kom, want Moses was die stigter van die hele Joodse geloof! Moses het met God gepraat, hy't die volk uit slawerny verlos en hulle hele godsdiens ingestel: wette, feeste, Sabbatte – alles! Kan daar ooit weer 'n Moses wees? Ja, daar kon en daar was! Inteendeel, Jesus Christus, na wie hierdie voorspelling verwys, was groter as Moses.
Die Nuwe Testament beskryf dit so: Moses het die wet gebring wat God se wil uiteensit, maar daarmee saam ook die veroordeling, omdat ons nie die wet hou nie. Christus, as God self, bring egter versoening buite die wet om, deur sy kruis. Hy bring verlossing van sonde aan die hele wêreld! Hy bring die Heilige Gees, wat ons in God se wil inlei. Hy bring 'n nuwe wet van liefde. Ja, 'n veel groter profeet as Moses het opgestaan! "Luister na Hóm", sê God aan Moses!
Hemelse Here, dankie dat U die grootste Profeet ooit was. Nie net 'n profeet nie, maar Verlosser, Gesalfde, Seun van God – God self! Help my om U te dien. Amen.